钦定古今图书集成/理学汇编/文学典/第053卷 > 邵说
## 钦定古今图书集成/理学汇编/文学典/第053卷 > 邵说

按《唐书文艺传》：“邵说，相州安阳人，已擢进士第，未调，
陷史思明。逮朝义败归郭子仪。子仪爱其才，留幕府，
迁累长安令、秘书少监。大历末，上言：天道三十年一
小变，六十年一大变。禄山、思明之难，出入二纪，多难
渐平。向之乱，今将变而之治。宜建徽号，承天意。而方
谒郊庙，大赦各士，诚恐云雨之施未普，郁结之气未
除，愿因此时修享献，款郊庙，褒有德，录贤人，与天下
更始，振炎益寿之术也。”不听。德宗立，擢吏部侍郎。说
因自陈：“家本儒先祖长白山人贞一，以武后革命，终
身不肯仕。先臣殿中侍御史琼之逮事元宗，臣十六
即孤，长育母手。天宝中始仕，会丧，客河北。禄山乱，丧
纪当终，臣不禠缞。绖又再期，惧终不”免，阴走洺魏。庆
绪遁保西城，搜胁儒者为己用，以兵迫臣，遂陷丑逆俄而史思明顺附，欲间道归北阙下，肃宗拜臣左金
吾卫骑曹参军，许留思明所。会乌承恩事路绝，不得
归。朝义之败，欲固守河阳，臣知回纥利野战，阴劝其
行，以破贼计。朝义已走臣西归，献状先帝诏翰林索
臣所上言，与王伷偕“召，先帝谓诚节白著，故擢伷侍
御史。臣为殿中侍御史，使者宣旨，制诏尽言其状，则
畴昔本末，先帝知之。今又推以不次，虽自天断，尚恐
受谤舆人，伤陛下之明。今吏员未乏，而调者多，益以
功优，准平格以判留人去者十七，彼且鼓谗说以投
疑于上，此臣所大惧也。”因荐户部郎中萧定、司农卿
庾准自代，不许。说在职以才显，或言且执政，金吾将
军裴儆谓柳载曰：“说事贼为剧官，掌其兵，大小百战，
掠名家子为奴婢不可计，得宥死而无厚颜，乃崇第
产，附贵幸。欲以相邦，其能久乎？”建中三年，逐严郢，说
与郢善，微讽朱泚讼其冤，为草奏，贬归州刺史，卒。